Finalitzen els treballs de recuperació del Camí Vell del Villar
13 de novembre de 2017

El Camí Vell del Villar del terme municipal de Llíria ha quedat de nou preparat per a facilitar la circulació de vehicles. Este camí, situat en la partida d'El Carril, patia importants danys cada vegada que es produïen fortes pluges torrencials, ja que arreplega l'escolament de l'autovia CV-35. Este deteriorament dificultava l'accés dels agricultors als camps de cultiu.

Segons ha explicat el regidor d'Obres i Medi Ambient, Francesc Fombuena, l'Ajuntament “hi ha invertit 60.000 euros, a través d'un conveni singular amb la Diputació, en la pavimentació i asfaltat d'uns 1.100 metres del vial”. El ferm s'ha reforçat amb formigó en bona part per a evitar futurs danys per les pluges, sobretot, en les àrees més perjudicades.

Fombuena va realitzar una visita a la zona per a comprovar l'estat del camí, una vegada finalitzats els treballs. "S'han abordat estes obres amb l'objectiu que puguen aguantar, en principi, qualsevol altra revinguda”, ha afegit.